逆風行
作者：釋居簡
朝代：宋

paragraphs: 大塊噫氣一氣同，條達萬彙參化工。
不教扶摇轉羊角，五日一吹零雨濛。
喚醒枯槁皆蒙茸，假借秋鬢回春容。
後來見說蘭臺宮，君臣相與論雌雄。
至今雌雄無辨白，幾回擬問蘭臺客。
便從平地欲泠然，結口土囊呼不得。
坐使六月七月背汗揮老農，燥土滴作蘭塘融。
赫赫炎炎濯無處，積威蓄銳盡數施玄冬。
一葉東來順流水，怒號不肯吹船尾。
轉船又復投西去，蓬蓬依舊從東起。
試從逆境求諸己，可容不拜飛廉賜。
謹勿顛狂蹈前轍，長不鳴條伴華月。